

Előterjesztés Zalakaros Város Önkormányzat Képviselőtestülete 2020. október 21-i ülésére

Tárgy: Zalakaros Város Önkormányzata közvilágításának és intézményeinek részére 2021. évi villamos energia beszerzése közbeszerzési eljárás ajánlattételi felhívás és dokumentáció elfogadása
Készítette: Dr. Kardkovács és Társai Ügyvédi Iroda / Dr. Szentgyörgyvölgyi Eszter, jogi referens 
Tisztelt Képviselőtestület!

Zalakaros Város Önkormányzata és intézményei, valamint közvilágítása villamos energia beszerzésére megkötött adásvételi keretszerződése 2020.12.31. napján lejár, ezért 2021.01.01. napjától új szerződés megkötése, ezt megelőzően új közbeszerzési eljárás lefolytatása szükséges. A szerződéshez korábbi gyakorlat szerint-a Zalakarosi Közös Önkormányzati Hivatal, a Zalakarosi Óvoda és Bölcsőde, Zalakarosi Közösségi Ház és Könyvtár, illetve a Karos-Park Kft. csatlakozott. 
Elvégeztük az intézményi felhasználási helyek és a közvilágítási felhasználási helyek pontosítását, az E.ON Energiakereskedelmi Kft. (Székhely: 1134 Budapest, Váci út 17.) jelenlegi szolgáltatótól megkértük a 2019. évi fogyasztási adatokat KWh-ban és Ft-ban egyaránt. Az adatszolgáltatás első körben nem volt hiánytalan, így az adatok pontosítása vált szükségszerűvé. A szerződést 2021.01.01-től 2022.12.31.-ig tartó időszakra kötnénk meg a sikeres közbeszerzési eljárás eredményeképp. Miután az áramszolgáltatók ár képzése sávos, így az elektromos energia ára a szerződött mennyiségtől függ. A sávokat az egyes szolgáltatók tudják meghatározni, ebben nincs jelentős eltérés a szolgáltatók között. Ennek megfelelően közbeszerzési szakértőnk szerint javasolt, hogy a közbeszerzési eljárás minél nagyobb szerződött mennyiségre irányuljon, azaz az egyes intézmények ne kössenek külön szerződést, hanem az Önkormányzat által kötött szerződésben külön fogyasztási helyként jelöljük meg őket, akik önállóan számláznak. Az EKR (Elektronikus közbeszerzési rendszerben) rendszerben a csatlakozó intézmények ajánlatkérőként történő regisztrációja biztosított. A szerződéseket általában egy, legfeljebb két évre kötik, ugyanis hosszabb idő esetén az energiaárak változásának a kockázatával számolva – feltételezhetően – magasabb árajánlatot kapnánk. Jelen kiírás kétéves időtartamot határozott meg, a két évvel ezelőttihez hasonlóan.

Határozati javaslat: 

A Képviselőtestület: 
1. Egyetért azzal, hogy Zalakaros Város Önkormányzata, Zalakarosi Közös Önkormányzati Hivatal, Zalakarosi Óvoda és Bölcsőde, Zalakarosi Közösségi Ház és Könyvtár, Karos-park Kft. ajánlatkérők Zalakaros Város Önkormányzata közvilágításának és intézményeinek részére villamos energia beszerzése adásvételi keretszerződés keretében tárgyú, nemzeti értékhatárt elérő értékű, nyílt közbeszerzési ajánlattételi eljárást folytassanak le.
2. Felhatalmazza a polgármestert az eljárás megindítására.
3. Felkéri a közbeszerzési szakértőt az ajánlati felhívás megjelentetésére.
4. A hirdetményi megjelenés és szolgáltatás költségét az önkormányzat a 2021-2022. évi költségvetésből biztosítja.

Határidő: azonnal
Felelős: Novák Ferenc polgármester
Operatív felelős: dr. Szentgyörgyvölgyi Eszter, jogi referens

Zalakaros 2020. október 15.
								Novák Ferenc 
								 polgármester
